[{"text_idx": "#000000", "text": "Mahetootmise kasv loodetakse saavutada turuno\u0303udluse toel"}, {"text_idx": "#000001", "text": "Euroopa Komisjon tutvustas ta\u0308na uut mahepo\u0303llumajandusliku tootmise arendamise tegevuskava. Selle u\u0308ldine eesma\u0308rk on edendada mahepo\u0303llumajanduslike toodete tootmist ja tarbimist, saavutada 2030. aastaks eesma\u0308rk, mille kohaselt peaks mahepo\u0303llumajandusmaa osakaal olema 25% kogu po\u0303llumajandusmaast, ning suurendada ma\u0308rkimisva\u0308a\u0308rselt mahepo\u0303llumajandusliku vesiviljeluse mahtu. Praegu haritakse umbes 8,5% ELi po\u0303llumajandusmaast mahepo\u0303llumajanduslikult. Eestis kasutatavast po\u0303llumajandusmaast on mahekasutuses 23% \u2013 oleme selle na\u0308itajaga Euroopa Liidu riikide hulgas esimeste seas."}, {"text_idx": "#000002", "text": "ELi tegevuskava eesma\u0308rk on anda juba niigi kiiresti kasvavale mahepo\u0303llumajandussektorile o\u0303iged vahendid, et jo\u0303uda mahepo\u0303llumajanduses 25%-lise osakaalu eesma\u0308rgini. Selleks et sektor kasvaks tasakaalustatult, on tegevuskavas esitatud 23 meedet, mis koonduvad kolme telje u\u0308mber: edendada tarbimist, suurendada tootmist ning ja\u0308tkata sektori kestlikkuse to\u0303hustamist."}, {"text_idx": "#000003", "text": "Euroopa po\u0303llumeeste ja u\u0308histute katusorganisatsioonid Copa ja Cogeca tunnustavad Euroopa Komisjoni uut mahepo\u0303llumajanduse tegevusekava. Oluline on, et mahepo\u0303llumajanduse arengut veaks tarbijate poolne no\u0303udlus, samuti on va\u0308ga oluline maheturu pidev analu\u0308u\u0308s."}, {"text_idx": "#000004", "text": "\u201eEuroopa Komisjoni poolt valitud la\u0308henemine mahepo\u0303llumajanduse arendamiseks on ko\u0303ige ja\u0308tkusuutlikum. Kuigi 25% eesma\u0308rk on va\u0308ga ambitsioonikas ja kuigi see eesma\u0308rk soovitakse saavutada va\u0308hem kui u\u0308heksa aasta jooksul, ootavad Copa ja Cogeca tihedat koosto\u0308o\u0308d Euroopa Komisjoni, ELi no\u0303ukogu ja Euroopa Parlamendiga ning ko\u0303igi sidusru\u0308hmadega selles valdkonnas, tagamiseks, et jo\u0303uaksime sellele eesma\u0308rgile vo\u0303imalikult la\u0308hedale, va\u0308ltides samal ajal turuha\u0308ireid,\u201d u\u0308tles Copa-Cogeca mahepo\u0303llumajanduse to\u0308o\u0308grupi esinaine Lone Andersen."}, {"text_idx": "#000005", "text": "\u201eEuroopa Komisjoni eesma\u0308rk va\u0308hem kui ku\u0308mne aasta jooksul kolmekordistada Euroopa Liidu mahepinna suurus on va\u0308ga ambitsioonikas. Meie mahetootjate majandusliku kestlikkuse seisukohalt on va\u0308ga oluline, et mahepinna suurenemine toimuks turuno\u0303udluse toel. Vastasel juhul seame ohtu mahetootjate elujo\u0303ulisuse,\u201c u\u0308tles Eesti Po\u0303llumajandus-Kaubanduskoja juhatuse esimees Roomet So\u0303rmus."}, {"text_idx": "#000006", "text": "So\u0303rmuse so\u0303nul on Eesti stardipositsioon va\u0308ga hea \u2013 Eestis ongi pea veerand po\u0303llumajandusmaast mahe. Selle na\u0308itajaga kuulume mahepo\u0303llumajandusliku maakasutuse poolest Euroopa Liidu edukamate riikide hulka. Kuid mahepinna hu\u0308ppeline suurendamine Euroopas vo\u0303ib viia turu tasakaalust va\u0308lja, mis toob kaasa mahetoodete turuhinna languse ja toetusvajaduse suurenemise, et ettevo\u0303tted elus pu\u0308siksid. \u201ePeame to\u0303siselt pingutama, et Eesti mahetootmise praegust taset sa\u0308ilitada. Kuigi mahetootmise osakaal maakasutuses on suur, siis suureks va\u0308ljakutseks on mahetooraine va\u0308a\u0308rindamine ja turustamine lo\u0303pptarbijatele,\u201c lisas So\u0303rmus."}, {"text_idx": "#000007", "text": "Euroopa Komisjoni tegevuskavas tuuakse u\u0308he suunana va\u0308lja la\u0308bi avalike hangete mahetoodete kasutamise soodustamine avalikus toitlustuses. \u201eKa Eestis on u\u0308ha rohkem omavalitsusi po\u0308o\u0308ranud suuremat ta\u0308helepanu mahetooraine kasutamise suurendamisele koolide ja lasteaedade toitlustuse korraldamisel. Oluline on, et seejuures seatakse realistlikud eesma\u0308rgid, mis arvestavad kodumaise mahetooraine ja -toodete ka\u0308ttesaadavust. Vastasel korral saavutame soovitule vastupidise tulemuse ja meie lapsed hakkavad u\u0308ha rohkem so\u0308o\u0308ma imporditud toitu,\u201c ro\u0303hutas po\u0303llumajanduskoja juht."}, {"text_idx": "#000008", "text": "Komisjon julgustab liikmesriike to\u0308o\u0308tama va\u0308lja riiklikke mahepo\u0303llumajanduse tegevuskavasid, et suurendada mahepo\u0303llumajanduse osakaalu riikides. Praegu erineb mahepo\u0303llumajanduslikult haritava po\u0303llumajandusmaa osakaal liikmesriikide vahel oluliselt: see ulatub 0,5%st kuni rohkem kui 25%ni. Riiklikud mahepo\u0303llumajanduse tegevuskavad on ta\u0308ienduseks riiklikele U\u0308PP strateegiakavadele ning need ho\u0303lmavad lisaks po\u0303llumajanduse ja U\u0308PP raames kasutatavatele meetmetele ka meetmeid teistest valdkondadest."}, {"text_idx": "#000009", "text": "Mahepo\u0303llumajanduslike toodete tarbimise kasv on oluline, et innustada po\u0303llumajandustootjaid minema u\u0308le mahepo\u0303llumajanduslikule tootmisviisile ning suurendada seela\u0308bi oma kasumlikkust ja vastupanuvo\u0303imet. Selleks on tegevuskavas esitatud mitu konkreetset meedet, mille eesma\u0308rk on suurendada no\u0303udlust, sa\u0308ilitada tarbijate usaldus ja tuua mahetoit kodanikele la\u0308hemale. See ho\u0303lmab mahepo\u0303llumajandusliku tootmisega seotud teavitustegevust, mahepo\u0303llumajanduslike toodete tarbimise edendamist, samuti on vaja la\u0308bi avalike hangete soodustada mahetoodete kasutamist avalikus toitlustuses ning suurendada mahepo\u0303llumajanduslike toodete kasutamist ELi koolikava raames. Meetmete abil pu\u0308u\u0308takse ka na\u0308iteks ennetada pettusi, suurendada tarbijate usaldust ja parandada mahepo\u0303llumajanduslike toodete ja\u0308lgitavust."}, {"text_idx": "#000010", "text": "Praegu haritakse umbes 8,5% ELi po\u0303llumajandusmaast mahepo\u0303llumajanduslikult ning suundumused na\u0308itavad, et praeguse kasvuma\u0308a\u0308ra juures jo\u0303uab EL 2030. aastaks 15\u201318%-ni. Tegevuskava on abivahend, mis annab ta\u0308iendava to\u0303uke, et jo\u0303uda 25%-ni. Kuigi tegevuskavas on keskendutud suures osas no\u0303udluse nn to\u0303mbeefektile, ja\u0308a\u0308b peamiseks vahendiks u\u0308lemineku toetamisel u\u0308hine po\u0303llumajanduspoliitika. Praegu kasutatakse ligikaudu 1,8% (7,5 miljardit eurot) U\u0308PPst mahepo\u0303llumajanduse toetamiseks. Tulevane U\u0308PP ho\u0303lmab o\u0308kokavasid, mida toetatakse 2023.\u20132027. aastal 38\u201358 miljardi euro suuruse eelarvega, so\u0303ltuvalt U\u0308PP u\u0308le peetavate la\u0308bira\u0308a\u0308kimiste tulemustest. O\u0308kokavasid saab kasutada mahepo\u0303llumajanduse edendamiseks."}, {"text_idx": "#000011", "text": "Lisaks U\u0308PP-le on ka teisi olulisi meetmeid, mis ho\u0303lmavad teabeu\u0308rituste korraldamist ja vo\u0303rgustike loomist parimate tavade jagamiseks; pigem po\u0303llumajandustootjate ru\u0308hmade kui u\u0308ksikisikute sertifitseerimist; teadusuuringuid ja innovatsiooni; plokiahela ja muude tehnoloogiate kasutamist turu u\u0308ha suureneva la\u0308bipaistvuse ja\u0308lgitavuse parandamiseks; kohaliku ja va\u0308ikesemahulise to\u0308o\u0308tlemise edendamist, toiduahela korraldamise toetamist ning loomade so\u0308o\u0308tmise parandamist."}, {"text_idx": "#000012", "text": "Tegevuskavas on ka ma\u0308rgitud, et mahepo\u0303llumajanduslik vesiviljelustootmine on endiselt suhteliselt uus sektor, kuid sellel on ma\u0308rkimisva\u0308a\u0308rne kasvupotentsiaal. ELi vesiviljeluse sa\u0308a\u0308stvat arengut ka\u0308sitlevates uutes ELi suunistes julgustatakse liikmesriike ja sidusru\u0308hmi toetama tootmise suurendamist mahepo\u0303llumajanduslikus sektoris."}, {"text_idx": "#000013", "text": "Lisaks on tegevuskava eesma\u0308rk veelgi parandada mahepo\u0303llumajanduse tulemuslikkust kestlikkuse seisukohast. Selleks keskendutakse meetmetes loomade heaolu parandamisele, maheseemnete ka\u0308ttesaadavuse tagamisele, sektori CO2-jalaja\u0308lje va\u0308hendamisele ning plasti, vee ja energia kasutamise minimeerimisele."}, {"text_idx": "#000014", "text": "Samuti kavatseb komisjon suurendada teadusuuringute ja innovatsiooni osa ning eraldada va\u0308hemalt 30% po\u0303llumajanduse, metsanduse ja maapiirkondade teadus- ja innovatsioonimeetmete eelarvest mahepo\u0303llumajandussektorile eriomastele vo\u0303i sellega seotud teemadele."}, {"text_idx": "#000016", "text": "Eesti taimekasvatajad said eelmisel aastal..."}, {"text_idx": "#000018", "text": "Po\u0303llumajandusliku ko\u0303rghariduse tagamine ei ole..."}, {"text_idx": "#000019", "text": "Ants Noot: messil osalemine kannab..."}, {"text_idx": "#000020", "text": "Eestlaste po\u0303drapea to\u0303mbas messi eelpa\u0308eval..."}, {"text_idx": "#000024", "text": "EPKK seisab soodsa ettevo\u0303tluskeskkonna kujundamise ja vo\u0303rdsete konkurentsitingimuste eest Eesti po\u0303llumajandustootjate, po\u0303llumajandussaaduste to\u0308o\u0308tlejate, metsa- ja maamajandusettevo\u0303tjate stabiilseks arenguks.Loe la\u0308hemalt >"}]